Document ID: 31974R1579

ΚΑΝΟΝΙΣΜΟΣ (ΕΟΚ) αριθ. 1579/74 ΤΗΣ ΕΠΙΤΡΟΠΗΣ της 24ης Ιουνίου 1974 περί των λεπτομερειών υπολογισμού της εισφοράς κατά την εισαγωγή που εφαρμόζεται στα μεταποιημένα προϊόντα με βάση τα σιτηρά και την όρυζα και περί του προκαθορισμού αυτής για τα εν λόγω προϊόντα καθώς και για τα σύνθετα τρόφιμα με βάση τα σιτηρά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό αριθ. 120/67/ΕΟΚ του Συμβουλίου της 13ης Ιουνίου 1967 περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1125/74(2), και ιδίως τα άρθρα του 15 παράγραφος 3 και 24,
τον κανονισμό αριθ. 359/67/ΕΟΚ του Συμβουλίου της 25ης Ιουλίου 1967 περί κοινής οργανώσεως αγοράς της όρυζας(3), όπως τροποποιήθηκε τελευταία από τον κανονισμό (ΕΟΚ) αριθ. 1129/74(4), και ιδίως τα άρθρα 13 παράγραφος 3 και 25,
τον κανονισμό (ΕΟΚ) αριθ. 1052/68 του Συμβουλίου της 23ης Ιουλίου 1968 περί του καθεστώτος εισαγωγής και εξαγωγής μεταποιημένων προϊόντων με βάση τα σιτηρά και την όρυζα(5), όπως τροποποιήθηκε τελευταία από τον κανονισμό (ΕΟΚ) αριθ. 881/73(6), και ιδίως τα άρθρα 2 παράγραφος 2 και 5,
Εκτιμώντας:
ότι το μεταβλητό στοιχείο της εισφοράς που εφαρμόζεται στα μεταποιημένα προϊόντα και προβλέπεται από τον κανονισμό (ΕΟΚ) αριθ. 1052/68 καθορίζεται κατά βάση για ένα μήνα και τροποποιείται ενδιαμέσως ανάλογα με τις διακυμάνσεις της εισφοράς που εφαρμόζονται στο προϊόν βάσεως- ότι οι διακυμάνσεις αυτές δεν έχουν σε όλες τις περιπτώσεις άμεση επίδραση επί της τιμής των μεταποιημένων προϊόντων που εισάγονται- ότι, εξ άλλου, ο προαναφερθείς κανονισμός έχει προβλέψει ότι το μεταβλητό στοιχείο δεν θα αναθεωρηθεί κατά τη διάρκεια του μηνός, παρά αν η διακύμανση της εισφοράς που εφαρμόζεται επί των προϊόντων βάσεως θα έφθανε ορισμένο κατώφλιο που πρέπει να καθορισθεί-
ότι εν όψει της εφαρμογής του άρθρου 5 του κανονισμού (ΕΟΚ) αριθ. 1052/68 πρέπει να μειωθεί το μεταβλητό στοιχείο της εισφοράς που εφαρμόζεται επί των μεταποιητικών προϊόντων που απολαύουν μιας επιστροφής στην παραγωγή που παρέχεται στα προϊόντα βάσεως που χρησιμεύουν στην παρασκευή των, κατά το ποσό της εισφοράς αυτής, ανάλογα με τις ποσότητες από τα προϊόντα αυτά που λαμβάνονται για τον υπολογισμό του μεταβλητού στοιχείου-
ότι, σύμφωνα με το άρθρο 15 παράγραφος 3 του κανονισμού αριθ. 120/67/ΕΟΚ και το άρθρο 13 παράγραφος 3 του κανονισμού αριθ. 359/67/ΕΟΚ, τα μεταποιημένα προϊόντα και τα σύνθετα τρόφιμα με βάση τα σιτηρά μπορούν να υποβληθούν, εν όλω ή εν μέρει στις διατάξεις που προβλέπουν τον εκ των προτέρων καθορισμό της εισφοράς κατά την εισαγωγή- ότι πρέπει να γίνει προσφυγή στη δυνατότητα αυτή για τα προϊόντα αυτά ανάλογα με τις συνθήκες της αγοράς και τις ανάγκες του διεθνούς εμπορίου-
ότι, λαμβανομένων υπόψη των συνθηκών και της ευαισθησίας της αγοράς της βύνης, πρέπει, σε περίπτωση καθορισμού εκ των προτέρων της εισφοράς, να προβλεφθεί η είσπραξη μιας επιδοτήσεως αυτού του είδους ώστε η βύνη να εισάγεται με το καθεστώς αυτό εντός της Κοινότητος, με συνθήκες που να μη θέτουν σε κίνδυνο την ισορροπία της αγοράς-
ότι ο κανονισμός (ΕΟΚ) αριθ. 1080/68 της Επιτροπής της 26ης Ιουλίου 1968 περί των λεπτομερειών υπολογισμού της εισφοράς επί των μεταποιημένων προϊόντων με βάση τα σιτηρά και την όρυζα και περί του προκαθορισμού για μερικά εξ αυτών(7), όπως τροποποιήθηκε από τον κανονισμό (ΕΟΚ) αριθ. 1047/73(8), δεν προβλέπει τον εκ των προτέρων καθορισμό της εισφοράς κατά την εισαγωγή παρά για ορισμένα μεταποιημένα προϊόντα- ότι, επί πλέον, ο κανονισμός αυτός έχει τροποποιηθεί επανειλημμένα- ότι για λόγους σαφηνείας πρέπει να αντικατασταθεί από τον παρόντα κανονισμό-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΤΙΤΛΟΣ I Τροποποίηση του κανονισμού
Άρθρο 1
1. Αν, κατά τη διάρκεια του μηνός εισαγωγής των προϊόντων που προβλέπονται από τον κανονισμό αριθ. 1052/68/ΕΟΚ, η ισχύουσα εισφορά, που εφαρμόζεται ανά 100 χιλιόγραμμα του προϊόντος βάσεως υπερβαίνει τον μέσο όρο των εισφορών που εφαρμόζονται επί της ιδίας ποσότητος κατά τις 25 πρώτες ημέρες του προηγουμένου μηνός, προσαρμόζεται σύμφωνα με το άρθρο 2 παράγραφος 1 δεύτερο εδάφιο του εν λόγω κανονισμού κατά 0,25 λογιστικές μονάδες, το μεταβλητό στοιχείο της εισφοράς που εφαρμόζεται επί του μεταποιημένου προϊόντος προσαυξάνεται κατά ένα ποσό ίσο προς εκείνο της διαπιστωθείσης υπερβάσεως, στρογγυλοποιούμενο κατά 0,25 λογιστικές μονάδες ή στο πλησιέστερο πολλαπλάσιο των 0,25 λογιστικών μονάδων, το δε ποσό της υπερβάσεως αυτής πολλαπλασιάζεται στη συνέχεια με το συντελεστή που εμφαίνεται στη στήλη αριθ. 4 του παραρτήματος του κανονισμού αριθ. 1052/68/ΕΟΚ.
Η προσαύξηση αυτή εφαρμόζεται την ημέρα που ακολουθεί εκείνη της διαπιστώσεως της υπερβάσεως.
Αν, εν συνεχεία, κατά τη διάρκεια του ιδίου μηνός, η εισφορά που ισχύει τείνει να αποκλίνει τουλάχιστο κατά 0,25 λογιστικές μονάδες ανά 100 χιλιόγραμμα του προϊόντος βάσεως από το μεταβλητό στοιχείο προσαυξημένο όπως αναφέρθηκε ανωτέρω (προ του πολλαπλασιασμού με τον προαναφερθέντα συντελεστή), το μεταβλητό αυτό στοιχείο προσαυξάνεται ή μειούται κατά ένα ποσό ίσο προς τη διαπιστωθείσα απόκλιση, στρογγυλοποιημένο κατά 0,25 λογιστικές μονάδες ή στο πλησιέστερο πολλαπλάσιο των 0,25 λογιστικών μονάδων, ενώ η κατ' αυτό στρογγυλευθείσα απόκλιση πολλαπλασιάζεται εν συνεχεία με τον προαναφερθέντα συντελεστή.
Εν τούτοις, το ποσό της εισφοράς σε καμμία περίπτωση δεν μπορεί να μειωθεί κάτω του επιπέδου που καθορίστηκε την πρώτη ημέρα του μηνός.
2. Για την εφαρμογή της παραγράφου 1 επί των προϊόντων που ανήκουν στη δασμολογική διάκριση 23.02 Α, λαμβάνεται η εισφορά που εφαρμόζεται επί 100 χιλιογράμμων του "προϊόντος βάσεως" προσθέτοντας τις εισφορές που εφαρμόζονται επί 100 χιλιογράμμων μαλακού σίτου, 100 χιλιογράμμων κριθής και 100 χιλιογράμμων αραβοσίτου και διαιρώντας το άθροισμα αυτό με 3.
ΤΙΤΛΟΣ II Εισφορά που εφαρμόζεται σε προϊόντα που τυγχάνουν επιστροφής στην παραγωγή
Άρθρο 2
Το κινητό στοιχείο της εισφοράς που υπολογίζεται σύμφωνα με το άρθρο 2 του κανονισμού αριθ. 1052/68/ΕΟΚ και εφαρμόζεται σε 100 χιλιόγραμμα μεταποιημένων προϊόντων που προβλέπονται στο άρθρο 5 του εν λόγω κανονισμού μειούται κατά ένα ποσό ίσο προς την επιστροφή στην παραγωγή που χορηγείται κατά την ημερομηνία της εισαγωγής για:
α) 180 χιλιόγραμμα αραβοσίτου προοριζόμενα για τη βιομηχανία αραβοσίτου, για τα χονδρά σιμιγδάλια και τα σιμιγδάλια αραβοσίτου που προορίζονται για τη βιομηχανία ζύθου-
β) 161 χιλιόγραμμα αραβοσίτου προοριζόμενα για την αμυλοβιομηχανία, για τα άλευρα και τα σιμιγδάλια από ινδοφοίνικα, από μανιόκα, από αραρούτη, από σαλέπι και άλλες ρίζες και κονδύλους που προκύπτουν από τον αριθ. 07.06 Α του Κοινού Δασμολογίου-
γ) 220 χιλιόγραμμα μαλακού σίτου προοριζόμενα για την αμυλοβιομηχανία, για άμυλο σίτου-
δ) 152 χιλιόγραμμα θραύσματα ορύζης προοριζόμενα για την αμυλοβιομηχανία, για το άμυλο όρυζας-
ε) 161 χιλιόγραμμα αραβοσίτου προοριζόμενα για την αμυλοβιομηχανία, για άμυλα διαφορετικά από εκείνα του σίτου ή της όρυζας-
στ) 400 χιλιόγραμμα μαλακού σίτου προοριζόμενα για την αμυλοβιομηχανία, για τη γλουτένη από σίτο-
ζ) 200 χιλιόγραμμα αραβοσίτου προοριζόμενα για την αμυλοβιομηχανία, για τα υπολείμματα της αμυλοβιομηχανίας, αραβοσίτου (με εξαίρεση των συμπυκνωμάτων των νερών διά βροχής), περιεκτικότητος σε πρωτεΐνη που υπολογίζεται επί της ξηράς ουσίας, ανώτερης του 40 επί τοις εκατό κατά βάρος-
η) 210 χιλιόγραμμα αραβοσίτου προοριζόμενα για την αμυλοβιομηχανία, για τη γλυκόζη, ακόμη και αρωματισμένη ή που περιέχει χρωστικές ουσίες και εμφανίζεται με μορφή λευκής κρυσταλλικής σκόνης ακόμη και συσσωματωμένη-
θ) 161 χιλιόγραμμα αραβοσίτου προοριζόμενου για την αμυλοβιομηχανία, για κάθε άλλη γλυκόζη, καθώς και για σιρόπι γλυκόζης, ακόμη και αρωματισμένη ή που περιέχει χρωστικές ουσίες.
ΤΙΤΛΟΣ III Καθορισμός εκ των προτέρων της εισφοράς
Άρθρο 3
1. Όσον αφορά τις εισαγωγές των προϊόντων που προβλέπονται στο άρθρο 1 υπό δ) του κανονισμού αριθ. 120/67/ΕΟΚ και το άρθρο 1 υπό γ) του κανονισμού αριθ. 359/67/ΕΟΚ, η εισφορά που ισχύει κατά την ημέρα καταθέσεως της αιτήσεως πιστοποιητικού εφαρμόζεται, κατόπιν αιτήσεως του ενδιαφερομένου, που κατατίθεται συγχρόνως με την αίτηση πιστοποιητικού και πριν από τη 13η ώρα με μία πράξη που θα πραγματοποιηθεί κατά τη διάρκεια ισχύος του πιστοποιητικού.
Στην περίπτωση που προβλέπεται στο προηγούμενο εδάφιο, η εισφορά προσαρμόζεται ενδεχομένως ανάλογα με την τιμή κατωφλίου του ή των προϊόντων βάσεως που λαμβάνονται για τον υπολογισμό του μεταβλητού στοιχείου της εισφοράς που ισχύει κατά την ημέρα εισαγωγής, με την επιφύλαξη της ενδεχομένης εφαρμογής του άρθρου 15 παράγραφος 3 δεύτερο εδάφιο του κανονισμού αριθ. 120/67/ΕΟΚ.
Η προσαρμογή αυτή πραγματοποιείται αυξάνοντας ή μειώνοντας την εισφορά κατά τη διαφορά μεταξύ της τιμής κατωφλίου που ισχύει κατά το μήνα της αιτήσεως για 100 χιλιόγραμμα προϊόντος βάσεως και εκείνης που ισχύει κατά το μήνα εισαγωγής, η δε διαφορά αυτή πολλαπλασιάζεται με το συντελεστή που προβλέπεται στη στήλη 4 του παραρτήματος του κανονισμού (ΕΟΚ) αριθ. 1052/68.
2. Όσον αφορά τα προϊόντα της κλάσεως 11.07, προστίθεται μια πριμοδότηση στην εισφορά που καθορίζεται εκ των προτέρων. Η πριμοδότηση αυτή για 100 χιλιόγραμμα μεταποιημένου προϊόντος ισούται με την πριμοδότηση που εφαρμόζεται σύμφωνα με το άρθρο 15 του κανονισμού αριθ. 120/67/ΕΟΚ και τον κανονισμό αριθ. 140/67/ΕΟΚ του Συμβουλίου της 21ης Ιουνίου 1967 περί των κανόνων του εκ των προτέρων καθορισμού των εισφορών που εφαρμόζονται στα σιτηρά(9), όπως τροποποιήθηκε τελευταία από τον κανονισμό (ΕΟΚ) αριθ. 2435/70(10), και σύμφωνα με την κλίμακα που ισχύει κατά την ημέρα καταθέσεως της αιτήσεως πιστοποιητικού, επί της ποσότητος του προϊόντος βάσεως που λαμβάνεται για τον υπολογισμό του μεταβλητού στοιχείου της εισφοράς.
Με την επιφύλαξη ενδεχόμενης εφαρμογής του άρθρου 9 β) του κανονισμού αριθ. 140/67/ΕΟΚ, η πριμοδότηση καθορίζεται σε σχέση με το μήνα της πραγματικής εισαγωγής του μεταποιημένου προϊόντος, ενώ εκείνη που εφαρμόζεται επί εισαγωγής που πραγματοποιήθηκε κατά τον τελευταίο μήνα ισχύος του πιστοποιητικού εισαγωγής ισούται με εκείνη που εφηρμόζετο επί εισαγωγής που πραγματοποιήθηκε κατά τον προηγούμενο μήνα.
Άρθρο 4
Για κάθε ένα από τα προϊόντα που προβλέπονται στον παρόντα τίτλο, η περίοδος για την οποία είναι δυνατόν να επιτευχθεί ο εκ των προτέρων καθορισμός της εισφοράς μπορεί να περιορισθεί κατά τη διαδικασία που προβλέπεται στο άρθρο 25 του κανονισμού αριθ. 120/67/ΕΟΚ.
ΤΙΤΛΟΣ IV Γενικές διατάξεις
Άρθρο 5
Τα Κράτη Μέλη ανακοινώνουν στην Επιτροπή την 15η εκάστου μηνός, για τον προηγούμενο μήνα:
α) τις συνολικές ποσότητες του μεταποιημένου προϊόντος για τις οποίες έχουν εκδοθεί πιστοποιητικά εισαγωγής-
β) τις ποσότητες για τις οποίες έχουν εκδοθεί πιστοποιητικά εισαγωγής με καθορισμό εκ των προτέρων της εισφοράς.
Τα στοιχεία αυτά θα πρέπει να εξειδικευθούν ανάλογα με τα προϊόντα που υπόκεινται σε μία ειδική εισφορά.
Άρθρο 6
Ο κανονισμός (ΕΟΚ) αριθ. 1080/68 καταργείται.
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι υποχρεωτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 24 Ιουνίου 1974.

Labels: 17
15
6